Teine maailmasõda oli Eestile raskeimast raskem katsumus. Eesti Vabariigi taastamise katse sai 1944. aastal verre uputatud, kogu maa oli Punaarmee okupeeritud. Eriti valusad olid inimkaotused. Rahvuskehand oli kistud kolme ossa. Suurem osa elas okupeeritud Eestis, kümnendiku ümber eestlasi oli Siberis vangilaagris või asumisel, pea sama palju oli pääsenud punaste eest põgenema.
Põgenemine Eestist sai hoo sisse tegelikult juba Saksa okupatsiooni ajal. Siis oli peamiseks sihtpunktiks Soome, vaid rannarootslastel Rootsi. Suurema osa Soome jõudnutest moodustasid sakslaste mobilisatsiooni vältida üritavad mehed. Punaste vastu soovisid nad võidelda aga küll, kuid pigem Soome mundris, astudes vabatahtlikult armeesse.